b'\n_START_ARTICLE_\nOrganisation Gehlen\n_START_PARAGRAPH_\nOrganisation Gehlen var det uformelle navnet p\xc3\xa5 en vesttysk etterretningstjeneste i den tidlige fasen av den kalde krigen. Den ble ledet av Reinhard Gehlen p\xc3\xa5 oppdrag fra, og i n\xc3\xa6rt samarbeid med, den amerikanske h\xc3\xa6rens etterretningstjeneste og etterhvert CIA. Organisation Gehlen eksisterte fra 1946 til 1956, da organisasjonen dannet kjernen i forbundsrepublikkens nye f\xc3\xb8derale utenlandsetterretningstjeneste, Bundesnachrichtendienst (BND). Organisation Gehlen hadde hovedfokus p\xc3\xa5 etterretning rettet mot Sovjetunionen og \xc3\xb8stblokken ellers, og var i mange \xc3\xa5r regnet som CIAs \xc3\xb8yne og \xc3\xb8rer i Sentral- og \xc3\x98st-Europa. Organisation Gehlen ble ofte bare kalt organisasjonen eller lignende, og opererte under en rekke dekknavn.'